  Анжелика Тихонова корреспондент 2021-тӥ арын Удмуртиын удмурт кылэз но литератураез дышетонъя ивортодэт но дышетон портал ужаны кутскоз. Со сярысь Вань удмуртъёслэн XIV ӧтчамазы элькунысь дышетонъя но тодосъя министр Светлана Болотникова вераз. Удмуртиысь дышетонъя но тодосъя министерстволэн кичӧлтэмезъя портал кылдытон бордын 2019-тӥ арын басьтӥськизы. Сое кылдытон но иворен тырмытон бордын Дышетон удысысь йӧскалык ужпумъёсты эскеронъя тодос институтысь ӧнерчиос ужало. Портал кылэз дышетыны туала луонлыкъёс кылдытон понна лэсьтӥське. Туж оскиськом, со нылпиослэсь кылэз дышетыны тунсыкъяськонзэс будэтыны юрттоз шуыса, пусйиз министр.  Отын школаын дышетскись пиналъёсты удмурт кыллы онлайн дышетон радъямын луоз, учебникъёслэн электрон формаоссы вӧлмытӥськозы. Нылпи садэ ветлӥсь пиналъёс бордысен кутскыса, ужаны аудио- но видеоматериалъёс поттэмын луозы Светлана Болотникова, Удмуртиысь дышетонъя но тодосъя министр Порталэз вуоно арын южтолэзе лэзьыны чаклало Удмуртилэн кунлыкезлы 100 ар тырмон улсын порталэз кылдытон понна оборудование но нимысьтыз техника басьтӥзы. Ӵектосэз улонэ пыӵатыны 3 миллион манет висъязы. Нош оглом юбилей ар улсын дышетон ужъюртъёслы но дышетон ужпумъёслы 24 миллион 600 сюрс манет сётӥзы. Озьы ик Светлана Болотникова кылем ӧтчамын кутэм пумкылъянъёсты быдэстон но удмурт кылэз дышетонын югдур сярысь вераз. Элькунысь школаосын удмурт кыллы дышетон пӧртэм амалъя радъямын – сое тодметэз сямен, факультативез сямен но кружокез сямен нуо. Туннэ нуналлы удмурт кылэз Удмуртиысь 283 школаосын 21 сюрс 676 пиналъёс, 61 нылпи садъёсын 9 сюрс 146 нылпиос дышето. Министр пусйиз, 2019-тӥ арын удмурт кылэз дышетӥсьёслэн лыдзы 963-лы кулэсмиз вал шуыса, нош 2020-тӥ - 368 адямилы. Озьы ке но, пусйыны кулэ, куд-ог ёросъёсын чылкак пумит югдур, удмурт кылэз дышетӥсьёслэн лыдзы йылэ гинэ. Со Дэри, Пичи Пурга, Эгра, Якшур-Бӧдья ёросъёс, Глазкар, Можга, Ижкар. Нимысьтыз пусйисько Кузебай Герд нимо гимназиез Светлана Болотникова, Удмуртиысь дышетонъя но тодосъя министрМукет улосвылъёс сярысь верано ке, удмурт кылэз Татарстанын, Башкортостанын, Марий Элын, Пермь шаерын, Киров, Томск улосвылъёсын но Москваын дышето. Удмуртысь Дышетонэз азинтонъя институт, Дышетон удысысь йӧскалык ужпумъёсты эскеронъя тодос институт но «Вордскем кыл» журнал дышетӥсьёс понна, мукет улосвылъёсы потаса яке шаерамы ӧтчаса, методикая но ивортодэтъя уж ялан нуо. Озьы ик дистанционной амалэз но ужазы куто. Озьы, соос дышетӥсьёслэсь квалификацизэс будэтонъя курсъёс, котырес ӝӧкъёс радъяло, вебинаръёс, научно-практической конференциос, ӧнеръя быгатонлыкъёсъя конкурсъёс ортчытъяло, методикая бичетъёс потто но мукет. Кылсярысь, таяз толэзе «Вордскем кыл» журнал Татарстанын удмурт кылъя но литературая дышетонын пайдалыко ужан амалъёслы сӥзем номер поттӥз. Улосвылъёсысь тужгес пайдалыко ужъюлтошъёсмес пусъеме потэ. Со Татарстанысь Кукмор, Балтаси, Огырчи ёросъёсысь но Башкортостанысь Янаул, Татышлы ёросъёсысь дышетӥсьёс Светлана Болотникова, Удмуртиысь дышетонъя но тодосъя министрЭлькунамы удмурт кылэз дышетон луонлыкъёсты умоятон бордын уж ялан нуиське, пусйиз министр. Дышетон удыслы тодос но методика ласянь юрттӥсь, ӧнерчиосты дасясь ужъюртъёс ужало, дышетӥсьёслэн быгатонлыкъёссэс, тодон-валанзэс будэтыны луонлыкъёссы вань, удмурт кылъя дышетӥсьёс окладзы вӧзы 15 процент ватсаса коньдон басьто. Со сяна, арлы быдэ элькун коньдэтысь школаослы но нылпи садъёслы удмурт кылын дышетон литература басьтон понна коньдон висъяло. Туэ со ужпумъёслы 6 миллион 500 сюрс манет сётӥзы. Элькунамы удмурт кылэз дышетыны луонлыкъёс вань. Ми со луонлыкъёсты умоятон бордын ужмес азьланьтом. Милям оглом ужпуммы, мер ужасьёслэн но, кивалтэт ёзэсъёслэн но – ужаны озьы, кылдытӥськись луонлыкъёс кулэ мед луозы, нырысь ик удмуртъёслы Светлана Болотникова, Удмуртиысь дышетонъя но тодосъя министр Тодэ вайытом, туэ шуркынмонэ 5-11 классъёслы удмурт кылъя но литературая учебникъёсты федерал лыдметэ пыртыны ӵектӥзы. Со сяна, элькунамы пиналъёслэсь удмурт кылъя но литературая тодон-валанзэс эскерон но дунъян пособиос поттӥзы. Нош кемалась ик ӧвӧл нылпи садэ ветлӥсь пиналъёслы удмурт кылын хрестоматиос но вуизы.  Тегъёс: Дышетон Удмуртия УдмуртКенеш удмурткыл Удмуртилэнкунлыкезлы100ар СветланаБолотникова 100ар  